Anexa nr. 1 la HCL nr. .........................
CONTRACT DE ASOCIERE

NR…………. DIN………….

Art. 1 PĂRŢILE CONTRACTULUI

Municipiul Timişoara prin Consiliul Local Timişoara,  cu sediul în b-dul C.D. Loga nr.1, având cod fiscal R14756536 şi reprezentat prin D-nul Gheorghe Ciuhandu în calitate de Primar al Municipiului Timişoara denumit în continuare Primus,

Şi
S.C. FIRST OUTDOOR HOLDING S.R.L, cu sediul în Bucureşti, sector 1, Calea Victoriei, nr. 155, înmatriculată în Registrul Comerţului sub nr. J40/1003/2007, CUI 20686974 telefon 0316205396, fax 0213116747, cont IBAN RO31VBBU2511BU1018902701, deschis la Banca Volksbank, Sucursala Apolodor, Bucureşti, denumit în continuare Secundus, reprezentată prin d-na Otilia Manolache în calitate de administrator;
a fost încheiat prezentul contract de asociere în participaţiune.
Art.2 OBIECTUL CONTRACTULUI


Obiectul prezentului contract îl reprezintă instalarea şi exploatarea în comun a următoarelor efective:

· 82 (optzecişidouă) locaţii pentru refugii călători, unele dotate cu spaţii publicitare, având dimensiunile adaptabile locaţiei, situate în staţiile de călători RATT şi staţii taxi din municipiul Timişoara, acestea din urmă dotate conform art. 53, al. 2 din Ordinul nr. 356/2007 privind aprobarea Normelor metodologice pentru aplicarea prevederilor <LLNK 12003    38 10 201   0 17>Legii nr. 38/2003 privind transportul în regim de taxi şi în regim de închiriere, indicate în “Anexa locaţii staţii RATT nr. 1” şi “Anexa locaţii staţii taxi nr. 2”  la acest contract, anexe ce fac parte integrantă din prezentul contract

· 45 (patruzecişicinci) locaţii pentru (amplasarea/modernizare) structuri publicitare, tip panou backlit de dimensiuni 3,2 X 2,4 m dotate cu 90 spaţii publicitare (45 de casete luminoase duble situate pe cele 45 de panouri publicitare), situate la adresele indicate în “Anexa locaţii panouri backlit nr. 3” la acest contract, anexă ce face parte integrantă din prezentul contract;
· 20 (douăzeci) locaţii pentru panouri de informare de dimensiuni 1,1 X 1,6 m situate la adresele indicate în “Anexa locaţii panouri de informare şi coloane publicitare nr. 4;
· 2 (două) coloane publicitare de dimensiuni 1,20 X 3,50 m situate la adresele indicate în “Anexa locaţii panouri de informare şi coloane publicitare nr. 4;
Art. 3 DURATA CONTRACTULUI

3.1 Prezentul contract se încheie pe o perioadă de 10 (zece) ani, începând cu data semnării şi ştampilării sale de către ambele părţi.

3.2 Durata contractului poate fi prelungită pe o perioadă egală cu durata iniţială dacă nici una dintre părţi nu cere rezilierea contractului în scris cu 60 de zile înainte de data expirării acestuia. 
Art. 4 CONTRIBUŢIA PĂRŢILOR LA REALIZAREA ASOCIERII

4.1 Primus pune la dispoziţia asocierii dreptul de folosinţă asupra  locaţiilor/amplasamentelor publicitare indicate în anexele  1- 4 ale prezentului contract, avand suprafeţele menţionate în documentaţia tehnică depusă de Secundus pentru obţinerea autorizaţiilor de construire necesare amplasării şi modernizării suporturilor publicitare. 

4.2 Secundus pune la dispozitia asocierii:

- Construirea, amplasarea, folosirea si exploatarea şi întreţinerea celor 82 (optzecişidouă) refugii de călători reprezentând staţii de călători RATT şi staţii taxi, dotate sau nu cu unul sau două spaţii publicitare de tip “citylight”, a 20 de panouri de informare, a două coloane publicitare şi a unui număr de 45 (patruzecişicinci) locaţii pentru amplasarea de panouri publicitare, panourile amplasate în aceste locaţii dispunând şi de 90 spaţii (45 de casete luminoase duble situate pe cele 45 de panouri publicitare) pe care autoritatea publică locală le va folosi în scopul promovării manifestărilor de interes public;


-  Întreaga sa experienţă în domeniul publicităţii;

- Clientela interesată să-şi promoveze produsele şi serviciile în municipiul Timişoara;


-  Personalul şi mijloacele tehnice necesare desfăşurării activităţii de publicitate;

- Mijloacele financiare necesare promovării potenţialului de publicitate ce face obiectul prezentului contract;
- Logistica şi tehnica necesare lucrărilor de construcţii-montaj pentru  refugiile de călători, coloanele publicitare, panourile de informare şi panourile publicitare.
Art. 5  OBLIGAŢIILE LUI PRIMUS 

5.1 Să pună la dispoziţia asocierii suprafeţele de teren necesare construirii, amplasării, folosirii, exploatării şi întreţinerii celor 82 de staţii/refugii de transport în comun şi staţii taxi, a celor 2 coloane, a celor 20 de panouri de informare şi a celor 45 de panouri publicitare ce vor fi puse în exploatare pe durata contractului.

5.2 Să asigure în orice mod permis de lege eliberarea autorizaţiilor de construire necesare edificării, amplasării, folosirii, exploatării şi întreţinerii suporturilor publicitare în cel mai scurt timp de la data înregistrării întregii documentaţii tehnice, depuse de Secundus, dar nu mai târziu de 30 de zile, conform dispoziţiilor art. 7 din Legea nr 50/1991, republicată, privind autorizarea executării construcţiilor.
5.3 Să informeze pe Secundus cu cel puţin 30 de zile înainte despre posibilitatea dezafectării oricărui panou publicitar ca urmare a unor dispoziţii ale administraţiei publice locale privind reamenajarea zonei sau orice altfel de lucrări de natură a afecta oricare dintre amplasamentele ce fac obiectul acestui contract, urmând a se stabili de comun acord noi amplasamente care să le  înlocuiască pe cele afectate asfel încât numărul total de amplasamente sa fie egal cu cel prevăzut în Anexele 1 - 4 parte integrantă a prezentului contract. 

5.4. Primus declară şi garantează că terenul pus la dispoziţie în cadrul asocierii este apt de a fi folosit la montarea panourilor publicitare şi că pe întreaga durată de exploatare va asigura liniştita folosinţă a acestuia şi va apăra asocierea de orice tulburare de fapt sau de drept. 
În cazul schimbării regimului juridic al terenului sau dacă unele terenuri nu pot fi exploatate, din motive neimputabile lui Secundus, se va acorda o altă locaţie de către compartimentul de specialitate al lui Primus, având aceleaşi dimensiuni şi poziţionare similară pentru exploatarea în aceleaşi condiţii, stabilită de comun acord de către părţile contractante.

5.5. Să permită alimentarea cu energie electrică a tuturor structurilor, refugii şi panouri şi branşarea acestora la sistemul de iluminat stradal.
Art. 6 OBLIGAŢIILE  LUI  SECUNDUS

6.1 Să modernizeze, să ilumineze şi să întreţină cele 82 de refugii pentru transportul în comun, cele 2 coloane publicitare, cele 20 de panouri de informare şi cele 45 de spaţii publicitare, pe cheltuiala sa şi să menţină în bune condiţii de exploatare structurile instalate pe locaţiile din Anexele 1 - 4  pe toată durata contractului.
6.2 Să întocmească documentaţiile tehnice necesare eliberării certificatelor de urbanism şi autorizaţiilor de construire necesare suporturilor publicitare.
6.3 Să achite toate taxele de avizare şi autorizare a suporturilor publicitare.

6.4 Să achite către Consiliul Local Timişoara taxa pentru servicii de reclamă şi publicitate prevăzută de Codul Fiscal precum şi impozitul anual pe teren aferent conform Codului fiscal. Cuantumul acestora se poate modifica ori de câte ori pe parcursul derulării contractului se modifică legislaţia în domeniu.

6.5. Pentru refugiile de călători (staţiile de îmbarcare/debarcare) şi staţiile taxi, precum şi pentru cele 20 de panouri de informare  fiind de utilitate publică, nu se va plăti impozitul pe teren aferent.
6.6 Să suporte integral costul energiei electrice consumate corespunzător puterii nominale legal instalate, în funcţie de consumul lunar, stabilit pauşal, pe baza declaraţiilor pe propria răspundere depuse de Secundus până la data de 3 a lunii următoare, la Serviciul de specialitate din cadrul Primăriei Timişoara. Pe baza consumului lunar de energie electrică declarat de Secundus, Primăria Municipiului Timişoara emite factura fiscală până pe data de 5 a lunii următoare pentru luna precedentă, factură ce se va achita în 5 (cinci) zile lucrătoare de la data primirii facturii de către Secundus.
6.7 Secundus se obligă să pună la dispoziţia primăriei spaţiile necontractate, pentru afişe de interes local.
6.8. Să notifice Primus în termen de 20 de zile, în situaţia modificarilor survenite privind: reprezentantul legal, denumirea, sediul societăţii, adresa de corespondenţă sau orice alte modificări intervenite pe parcursul derulării raporturilor contractuale.

Art.7 MODALITATEA DE ÎMPĂRŢIRE A REZULTATELOR ACTIVITĂŢII  ECONOMICE  DESFĂŞURATE  ÎN  COMUN

Împărţirea rezultatelor financiare se va efectua lunar, potrivit următoarelor prevederi:

7.1 În privinţa spaţiilor publicitare amenajate în staţiile de transport în comun, dată fiind utilitatea publică a staţiilor de călători şi procesul de modernizare al acestora, în primii 6 ani de la data încheierii prezentului contract Secundus va plăti în contul lui Primus numai taxele de publicitate aferente, conform legislaţiei in vigoare, după care va achita un procent de 40% din venitul din publicitate obţinut din exploatarea acestor amplasamente publicitare.
7.2 În ceea ce priveşte cele 45 (cinzeci) de panouri publicitare Secundus va plăti lui Primus în termen de 30 de zile de la data obţinerii Autorizaţiilor de Construire suma de 50 (cinzeci)Euro/lună/panou publicitar plătibili în lei la cursul de schimb BNR din data efectuării plăţii, plus taxele de publicitate conform legislaţiei în vigoare.

7.3 Secundus va distribui rezultatele financiare lunare către Primus până pe data de 20 ale lunii următoare pentru luna precedentă.

7.4 Neplata rezultatelor financiare aferente lui Primus în termenul prevăzut în art. 7.3   atrage majorări de întârziere de 0.1 % pentru fiecare zi de întârziere până la data plaţii, conform Codului de procedură fiscală. Cuantumul acestora se poate modifica ori de câte ori pe parcursul derulării contractului se modifică legislaţia în domeniu.

Art. 8 MODIFICAREA CONTRACTULUI

Prezentul contract poate fi modificat numai pe baza acordului expres al părţilor prin acte adiţionale scrise, semnate şi ştampilate de acestea. 

Art. 9 ÎNCETAREA CONTRACTULUI

9.1 Următoarele cauze duc la încetarea asocierii:


- expirarea duratei contractului în lipsa unei cereri de prelungire;

- prin acordul celor doi asociaţi;
- dacă se constată pe parcursul derulării prezentului contract că din raţiuni economice neimputabile părţilor, prezenta asociere nu produce profit; în acest caz decizia de încetare a prezentei asocieri va fi luată după ce părţile vor conveni asupra acestei situaţii.

9.2 La încetarea asocierii, mijloacele fixe şi obiectele de inventar, precum şi toate dotarile existente  rămân în patrimoniul public al lui Primus.

Art. 10 FORŢA MAJORĂ


Forţa majoră, aşa cum este definită de legislaţie, exonerează de răspundere partea care o invocă, în condiţiile legii, cu cerinţa notificării în scris prealabile, în termen de 48 de ore de la apariţia cazului de forţă majoră, confirmat de certificatul eliberat de Camera de Comerţ şi Industrie a României, comunicate celeilalte părţi prin scrisoare recomandată, cu confirmare de primire.

Art. 11 LITIGII

Orice diferend sau litigiu apărut între părţi în legătură cu interpretarea şi/sau executarea prezentului contract, vor fi soluţionate prin mediere. În cazul în care nu au ajuns la un acord, litigiul va fi depus spre soluţionare instanţelor de drept competente.
Art. 12 PERSONALUL ASOCIAŢIEI.

Salariaţii care vor lucra pentru asociaţie vor fi angajati numai de Secundus, pe bază de contract individual de muncă.
Art. 13 DISPOZITII FINALE.

13.1 Asociaţia creată are ca temei legal dispoziţiile art. 251-256 Cod Comercial şi Hotărârea Consiliului Local al Municipiului Timşoara nr. ......................
13.2 Toate lucrările de contabilitate, financiare şi de casierie generală vor fi efectuate de Secundus.

13.3 Prezentul contract a fost încheiat la Timisoara, azi...................,în două exemplare originale, câte unul pentru fiecare parte.

PRIMUS






SECUNDUS

